CELEX: 22021D2216
Language: mt
Date: 2021-11-26 00:00:00
Title: Deċiżjoni Nru 2/2021 tal Kunsill ta’ Assoċjazzjoni UE-Ġordan tas-26 ta’ Novembru 2021 li tapprova l-estensjoni tal-validità tal-Prijoritajiet tas-Sħubija UE-Ġordan [2021/2216]

14.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 447/12
               
            
         DEĊIŻJONI Nru 2/2021 TAL KUNSILL TA’ ASSOĊJAZZJONI UE-ĠORDAN
         tas-26 ta’ Novembru 2021
         li tapprova l-estensjoni tal-validità tal-Prijoritajiet tas-Sħubija UE-Ġordan [2021/2216]
         IL-KUNSILL TA’ ASSOĊJAZZJONI UE-ĠORDAN,
         Wara li kkunsidra l-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju Ħaxemita tal-Ġordan, min-naħa l-oħra,
         Billi:
         
                     (1)
                  
                  
                     Il-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Ġordan, min-naħa l-oħra (1) (“il-Ftehim”) ġie ffirmat fl-24 ta’ Novembru 1997 u daħal fis-seħħ fl-1 ta’ Mejju 2002.
                  
               
                     (2)
                  
                  
                     Skont l-Artikolu 91 tal-Ftehim, il-Kunsill ta’ Assoċjazzjoni għandu s-setgħa jieħu d-deċiżjonijiet xierqa, għall-finijiet li jintlaħqu l-objettivi tal-Ftehim.
                  
               
                     (3)
                  
                  
                     L-Artikolu 101 tal-Ftehim jipprovdi li l-Partijiet għandhom jieħdu kwalunkwe miżura ġenerali jew speċifika meħtieġa biex jissodisfaw l-obbligi tagħhom skont il-Ftehim u jaraw li jinkisbu l-objettivi stipulati fil-Ftehim.
                  
               
                     (4)
                  
                  
                     Permezz tad-Deċiżjoni Nru 1/2016 tiegħu (2), il-Kunsill ta’ Assoċjazzjoni qabel dwar il-Prijoritajiet tas-Sħubija UE-Ġordan għall-perijodu 2016-2018 biex jikkonsolidaw is-sħubija tagħhom bil-għan li jappoġġaw u jsaħħu r-reżiljenza u l-istabbiltà tal-Ġordan filwaqt li jfittxu li jittrattaw ukoll l-impatt tal-kunflitt fit-tul fis-Sirja.
                  
               
                     (5)
                  
                  
                     Bid-Deċiżjoni Nru 1/2018 tiegħu (3), il-Kunsill ta’ Assoċjazzjoni ddeċieda li jestendi l-Prijoritajiet tas-Sħubija UE-Ġordan sal-31 ta’ Diċembru 2020.
                  
               
                     (6)
                  
                  
                     Fi skambju ta’ ittri, iż-żewġ naħat qablu li jenħtieġ li tiġi estiża l-validità tal-Prijoritajiet tas-Sħubija UE-Ġordan bħala dokument ta’ gwida biex tiġi kkonsolidata s-sħubija sakemm ikunu adottati Prijoritajiet tas-Sħubija aġġornati ġodda.
                  
               
                     (7)
                  
                  
                     L-Artikolu 10 tar-Regoli ta’ Proċedura tal-Kunsill ta’ Assoċjazzjoni jistipula l-possibbiltà li jittieħdu deċiżjonijiet permezz ta’ proċedura bil-miktub fil-perjodu bejn il-laqgħat jekk il-Partijiet jaqblu li jsir dan,
                  
               ADOTTA DIN ID-DEĊIŻJONI:
         
            Artikolu 1
            Il-Kunsill ta’ Assoċjazzjoni, li jaġixxi permezz ta’ proċedura bil-miktub, jiddeċiedi li l-validità tal-Prijoritajiet ta’ Sħubija UE-Ġordan annessi mad-Deċiżjoni Nru 1/2016 tiegħu, għandha tiġi estiża sakemm ikunu adottati Prijoritajiet tas-Sħubija aġġornati ġodda mill-Kunsill ta’ Assoċjazzjoni.
         
         
            Artikolu 2
            Din id-Deċiżjoni għandha tidħol fis-seħħ fil-jum tal-adozzjoni tagħha.
         
         
            Magħmul fi Brussell, is-26 ta’ Novembru 2021.
            
               
                  Għall-Kunsill ta’ Assoċjazzjoni UE-Ġordan
               
               
                  Il-President
               
               Ayman SAFADI
            
         
         
            (1)  ĠU L 129; 15.5.2002, p. 3.
         
            (2)  Id-Deċiżjoni Nru 1/2016 tal-Kunsill ta’ Assoċjazzjoni UE-Ġordan tad-19 ta’ Diċembru 2016 dwar qbil fuq il-Prijoritajiet tas-Sħubija UE-Ġordan (ĠU L 355; 24.12.2016, p. 31).
         
            (3)  Id-Deċiżjoni Nru 1/2018 tal-Kunsill ta’ Assoċjazzjoni UE-Ġordan tat-12 ta’ Diċembru 2018 li tapprova l-estensjoni b’sentejn tal-Prijoritajiet ta’ Sħubija bejn l-UE u l-Ġordan (ĠU L 8, 10.1.2019, p. 34).